El Martinenc de Miguel López, a contrarellotge - FutbolCatalunya\nPublicat per: Enric Arcala 5 de març de 2017\nEmbolica que fa fort. Tot s’apreta encara més, tant per dalt com per baix. L’ensopegada de l’Horta a casa permet a Andorra i Mollet retallar distàncies. Martinenc continua opositant en un tour de força a contrarellotge\nMiguel López encadena tres victòries consecutives amb el Martinenc // FOTO: Marc Santaeugènia\nTot està per decidir a manca d’onze jornades per disputar. El líder Horta deixava escapar dos punts del Feliu i Codina davant d’un ferm Farners que mantenia la porteria a zero malgrat els embats constants d’Arranz i companyia. Per contra, l’Andorra sí feia els deures dissabte a la Borda Mateu i tombava el Sant Cugat per 2-1. Els tricolors són ara a només dos punts de l’equip dirigit per Xavi Molist i deixen tercer i quart classificat a tres punts de distància. En el partit de la jornada, el Martinenc demostrava que encara té molt a dir i es desfeia del Llagostera ‘B’, que ensopegava tretze jornades després. Adri i Roland Garros marcaven al Guinardó i situen els vermellons setens amb 35 punts.\nEl filial és tercer amb 39 punts, empatat amb un Mollet que ha hagut de pedalar i suar de valent per assegurar els punts als Germans Gonzalvo davant d’un Hermes batallador però que no ha pogut evitar la quarta desfeta consecutiva. Sants i Lloret continuaran separats per tres punts a l’engraellat després de signar taules a L’Energia. Els santsencs han hagut de remuntar un 0-2 advers que els posava el partit molt costa amunt.\nEl Vic de Xavi Melero i Rafa Rodríguez tornava a assaborir les mels del futbol amb una victòria de quirats a Manresa. Dos gols a la segona part de Joan Torné permeten als vigatans posar terra de distància amb la zona calenta i trencar la ratxa de vuit partits sense guanyar. Mentrestant, el Manresa no aixeca cap i és penúltim. A Ripollet, el Tona feia saltar la banca i s’imposava 1-2. Els de Pere Vila i Alberto Manga deixen el fanalet vermell i escalen fins a la quinzena posició, a només un punt de la salvació.\nTriple empat a la cua de la taula\nAvià, Manresa i Masnou, tots tres amb 21, comparteixen el pou. Els avianencs encaixaven una derrota molt dolorosa al Berguedà (2-3) a mans d’un San Juan de Montcada convençut de les seves possiblitats i escortat per una afició superba. Situació delicada per als de Pablo Becerril, que ja encadenen deu jornades sense vèncer. El Masnou acaronava la victòria a Sant Ponç contra Girona ‘B’, però un penal transformat per Èric Pimentel al 89’ privava els de Juan Carlos Torres de sumar els tres punts.


La Carme primera al Pirineos Dog Festival\n4 set 18 La Carme va guanyar amb la Striptease la prova de dilluns del Pirineos Dog Festival\nDel 25 d'agost al 2 de setembre es va celebrar a Biescas el Pirineos Dog Festival: dos caps de setmana amb proves de RSCE i entre setmana seminaris diversos. La Carme amb l'Striptease, acompanyades en aquest cas de la supporter incondicional Tila i tot tornant d'Anglaterra, participaven en les proves de RSCE que es feien el primer cap de setmana.\nEl terreny era la gespa natural del camp de futbol i totes les pistas que va plantejar el jutge Marc Rabada van ser molt entretingudes: llargues, fluïdes, amb molts tunels i algunes trampes on van caure no pocs dels participants..\nEn el primer jumping del diumenge, l'Striptease va sortir molt ràpida pero en el tercer salt unes olors que venien de la gespa la van descentrar i per no trencar el ritme la Carme va preferir forçar un elimintat. En l'agility ja tot estava sota control i va acabar fent la pista a 0 i amb el millor temps de la seva categoria.\nEl dilluns, ja plenament ficades totes dues en l'ambient, l'Striptease va poder completar tant el jumping com l'agility amb molt bona velocitat i a 0 el que li va valdra el primer lloc de midi grau 2.\nUn cop acabada la competicio, era qüestió d'aprofitat per allargar les vacances i gaudir uns quants dies dels paisatges i raconets d'aquesta zona.


Escola Montsant de Reus: Premi Escoles Verdes a tota una trajectòria\nPremi Escoles Verdes a tota una trajectòria\nEl premi Escoles Verdes de la Generalitat ha reconegut la trajectòria de millora continuada per a l’ambientalització de l’escola Montsant de Reus i el treball en xarxa del Seminari Permanent de les Escoles Verdes de l’Alt Camp.\nEl guardó vol impulsar el reconeixement públic a iniciatives exemplars d’educació per a la sostenibilitat. A Catalunya, hi ha 330 centres educatius que tenen el Distintiu i participen en el Programa Escoles Verdes, que té com a objectius principals ajudar els centres a ambientalitzar-se, promoure la participació i la implicació activa de la comunitat educativa en la millora del seu entorn, i afavorir l’intercanvi entre els centres que participen en el Programa.\nEn el cas de la nostra escola, el premi a la trajectòria de millora continuada per a l’ambientalització del centre educatiu de la segona edició del Premi Escoles Verdes ha estat atorgat per haver assolit la participació de tota la comunitat educativa, l’ambientalització curricular, la gestió sostenible del centre i la implicació i millora de l’entorn; per haver estar capaç d’incidir en les institucions locals i en la ciutadania del poble; pel nivell de maduresa i consolidació del projecte educatiu de centre en l’educació per a la sostenibilitat; per la seva vinculació a l’entorn, i perquè tota la comunitat escolar viu el fet de ser Escola Verda com un fet que identifica i caracteritza al centre, com una manera de fer que dóna un valor afegit de qualitat a l’escola, que afegeix valor a la tasca educativa del dia a dia, i per al futur.\nEls premis Medi Ambient signifiquen un reconeixement especial a aquelles persones i entitats que han contribuït a conèixer, difondre, protegir o millorar el medi ambient a Catalunya amb les seves accions concretes o amb la seva trajectòria. En aquesta cinquena edició, que coincideix amb l’Any Internacional de la Biodiversitat, s’ha acordat premiar els àmbits de la conservació de la biodiversitat i de la prevenció i el reciclatge de residus.\nDes de l'escola, volem donar les gràcies a tots els membres de la comunitat educativa que han estat amb nosaltres i a tots aquells que continuen cada dia, fent-nos costat, per fer de l'Escola Montsant, un lloc més sostenible.\nFESTA FINAL DE CURS: DES DE MALLORCA A L'ALGUER\nFOTOGRAFIES DE LA JORNADA ESPORTIVA\nCorpus a l'escola i ballada de Nanos\nMenú juny 2010


PUV Història / PUV - Publicacions Universitat Valencia\nHISTÒRIA DE LA CULTURA I DE LA UNIVERSITAT\nTEORIA DE LA HISTÒRIA I LA HISTORIOGRAFIA\nEls treballs reunits en aquesta obra estudien la formació de nous ordres agraris que va acompanyar la colonització cristiana dels territoris ibèrics conquistats a al-Andalus, des de finals del segle XI fins als inicis de l’Època Moderna. Les diferents contribucions comprenen visions tant del regne de Castella com de la Corona d’Aragó. Saber més\nEls peus que calciguen la terra\nAquest llibre és una aproximació als llauradors del País Valencià com a grup social configurat al voltant del treball i de les condicions en que tenia lloc, sobretot les formes de desigualtat i de dominació, però integrant-hi alhora els factors «immaterials», com els marcs legals, els llaços comunitaris i familiars o, fins i tot, els usos del llenguatge. Saber més\nEl mas i la vila a la Catalunya medieval\nDos tipus de poblament són els característics de la Catalunya Vella medieval: el mas, la petita explotació agrícola dispersa i la vila, la petita i mitjana ciutat dotada de mercat setmanal, de notaria pública, de cúria judicial i d'altres institucions. Estudi de la visió de conjunt d'aquests dos tipus de poblament, a partir dels coneixements i problemàtiques plantejades pels historiadors. Saber més\nLes guerres d'Alfons el Magnànim van oferir àmplies oportunitats de servei a la noblesa valenciana. El destí de nobles com Joanot Martorell, Ausiàs March i els seus coetanis fou ser "cavallers del rei". Igual que els seus avantpassats, molts d'aquests nobles consideraven que la seua principal funció social i el mitjà més honrós per a enriquir-se era servir com a cavaller pesadament armat acompanyant el seu rei. Saber més\nDe quina manera van ser utilitzats pels conqueridors feudals els sistemes de reg construïts anteriorment en territoris andalusins? L'aigua conquerida ens explica el diferent ús d'aquestes infraestructures per part de la societat andalusí i la feudal, alhora que aprofundeix en el funcionament de la nova societat a les terres de la Catalunya Nova i Mallorca. Saber més\nSubmatèria: història medieval Eliminar aquest article


El brot covid-19 de la residència de l'Hospital de la Santa Creu de Jesús, amb 19 positius, es troba en fase de contingència ~ EbreDigital.cat\nEl brot detectat a la residència de l’Hospital de la Santa Creu, que compta amb 19 casos positius, és actualment l’únic amb un brot actiu del total de residències de la regió sanitària de les Terres de l’Ebre. Segons ha comunicat aquest dijous el Departament de Salut, aquest brot està en fase de contingència, amb totes les proves ja realitzades i els aïllaments i la sectorització efectuats després de la visita de l’equip d’intervenció ràpida territorial.\nLes residències amb etiqueta taronja són les de Deltebre, Perelló, Sant Miquel Arcàngel (Tortosa) i Amposta, les quatre en procés de resolució. Es consideren residències taronja aquelles on es pot garantir una sectorització adequada, que no tenen casos positius de fa dies i on les proves PCR van sortint negatives, a l’espera d’acabar els aïllaments per confirmar que el brot està extingit.\nDe cara a les festes de Nadal, Salut Pública va publicar a principis d’aquesta setmana les mesures que s’havien de prendre pel que respecta a residències. A la regió de l’Ebre s’ha iniciat un cribratge massiu i universal a tots els centres de gent gran amb test d’antigen ràpid a professionals que s’enllestirà abans de l’inici de les festes.\nA la vegada, s’ampliarà l’horari de visites i s’incrementaran als centres amb etiqueta verda i taronja per tal de maximitzar espais i horaris de visites de familiars dins les residències, on es poden garantir de forma més efectiva les mesures de prevenció. També s’autoritzaran sortides de 3 dies o més, seguides d’un aïllament de 7 dies i la prova PCR posterior, i sempre amb un document d’autoresponsabilitat per part del familiar on acrediti que es mantindran les mesures de prevenció i control.\nLa delegada de residències a Terres de l’Ebre, Íngrid Roca, ha emfatitzat que “les mesures van encarades a buscar un equilibri entre el benestar emocional i garantir la salut de la gent que viu a les residències”, alhora que ha demanat “la màxima prudència i atenció durant les festes de Nadal, especialment amb un col·lectiu tan sensible”.\nD’altra banda, les residències seran una prioritat en la fase 1 de vacunació contra la covid-19, i des de la regió sanitària de les Terres de l’Ebre ja s’està treballant per tal d’organitzar la vacunació tant a usuaris com a personal de residències.


Us descobrim els 7 indrets on poder gaudir de les millors vistes de l'Empordà\nPrimavera, estiu, tardor i hivern. La nostra comarca ofereix moltes possibilitats pel que fa a propostes on la natura n’és la principal protagonista. Avui aixequem la vista per trobar els 7 millors miradors de l’Empordà; racons que ofereixen panoràmiques espectaculars i úniques de la nostra comarca. Paisatges monumentals, colorits, salvatges i plàcids, per quedar absolutament corprès. Els voleu conèixer?\n1. Mirador de Mas Ventós (Palau-Saverdera)\nConduint per la carretera de Sant Pere de Rodes, de camí cap al mil·lenari monestir, trobem una zona natural d’esbarjo anomenada Mas Ventós, amb pinars, taules per menjar, una zona de graelles oberta a tothom i les ruïnes del que un dia va ser la masia. Un centenar de metres més enllà hi trobem mitja circumferència de pedra davant la qual s’hi estén una de les vistes més espectaculars de l’Empordà. La panoràmica abraça, pel litoral, tota la Badia de Roses, des de Roses fins a Punta Montgó, s’estén plana endins, entre camps de conreu i el Parc Natural dels Aiguamolls, i puja per l’Albera fins l’horitzó, on inclús podem veure la punta del Canigó. Una mirada per tot l’Alt Empordà i part de les serralades que l’envolten. Us recomanem enfervoridament pujar-hi a trenc d’alba, senzillament espectacular!\n2. Torre del Vent (Aiguamolls de l’Empordà)\nEnmig del Parc Natural del Aiguamolls, entre maresmes, camins i aus, s’hi eleva la Torre del Vent, el punt més elevat del parc. Es tracta d’una gran estructura en forma de torre amb escales de cargol en el seu interior i dos nivells d’observació. Després de pujar un bon grapat d’escalons (amenitzats amb les petjades de diferents animals que cal endevinar) s’hi troba el primer, a uns 20 metres i al recer del sostre. Uns escalons més amunt, a uns 25 metres, descobrim un autèntic balcó enmig de la gran planícia des d’on podem albirar l’Empordà en 360º, amb la Badia de Roses i l’Albera actuant de pols, i els Pirineus, el massís de Montgrí, les Gavarres o la Serra de Rodes com a punts de referència. Una experiència panoràmica inigualable.\n3. Santuari de Mare de Déu del Mont (Albanyà)\nEl poble altempordanès d'Albanyà atresora gran part dels cims que ofereix la comarca. A cavall també entre l'Empordà i l'Alta Garrotxa, amb la vall del riu Fluvià als seus peus i situat entre les conques de la Muga i el mateix Fluvià, la Serra del Mont culmina al santuari de la Mare de Déu del Mont. Des del capdamunt, podrem albirar pràcticament tot el que ens envolta: la plana empordanesa, la Garrotxa, el Pla de l'Estany i el Gironès, oferint una panoràmica imponent del Canigó.\n4. Mirador del Cap de Creus (Cadaqués)\nTot i que si el que volem és viure una experiència ‘mediterrània’ i 100% empordanesa (en el sentit més idíl·lic), res millor que conduir fins al paratge del far del Cap de Creus, el nostre particular Finisterre. Un mirador clàssic, de tipus balconada i obert al mar, custodiant un paisatge típicament alt-empordanès (mar i muntanya), monumental, d’aquells que un té la sensació de no poder mesurar per superar qualsevol perspectiva coneguda. Orientat al sud-oest, el mirador del Cap de Creus ofereix vistes del Cap Norfeu, Cadaqués, El Pení, el Coll de Perafita, Cala Fredosa i Cala Jugadora, i les Illes d’En Forcat. I si a Mas Ventós us recomanàvem el trenc d’alba, aquí hi trobareu postes de Sol color taronja idíl·lic. Us avisem, un cop et poses a contemplar aquest paisatge és fàcil quedar perillosament embadalit!\n5. Punta Montgó (L’Escala)\nAvantsala del Baix Empordà, Punta Montgó és el cim d’un turonet, entre Cala Montgó i Illa Mateua (L’Escala), que ofereix una vista natural (no és un mirador, en el sentit estricte del terme) i frontal de tota la Badia de Roses, amb la Serra de Rodes, l’Albera i els Pirineus de fons, pel costat oest, i el començament del Massís del Montgrí i el vast Mediterrani, per l’est. Un mirador natural però guardat per una antiga torre que servia de talaia i que avui dia no és visitable. El més corprenedor d’aquesta panoràmica és la percepció de immensitat que ofereix el mar vist a gran escala, i veure les grans onades dels dies de mala mar com si fossin petits plecs d’escuma trencant a les roques. Si busqueu pau interior i experiències catàrtiques, aquí les trobareu.\n6. Mirador de l’Hostatgeria (Llafranc)\nDiuen que en aquest mirador si poden veure les millors sortides de Sol de la Costa Brava. I és que el mirador de l’hostatgeria (terrassa de l’antiga hostatgeria de Sant Sebastià, actualment reconvertit en un hotel-restaurant), està obert completament al mar. Un balcó al caire d’escarpats cingles costaners, entre les localitats de Llafranc i Tamariu, on poder connectar amb el Mediterrani sense barreres ni més distraccions que la dels mar, l’horitzó i el cel. Probablement el millor mirador del Baix Empordà!\n7. Mirador de l'Empordà (La Vajol)\nEl nom ho diu tot. El Mirador de l'Empordà és un punt d'observació situat a La Vajol, concretament a la carretera que porta a Maçanet de Cabrenys. La panoràmica d'aquest mirador corprèn, i és que des d'aquí podem fitar la punta de Cap de Creus, la plana empordanesa i el Montgrí. Segons paraules de Josep Maria de Segarra : 'Des d'allí dalt veureu la plana més bella d'aquest món, que és la plana empordanesa; veureu aquella terra viva, tan rica, tan ben quadrada i tan ben ratllada que va des del Canigó fins a la mar'.\nAbans, tot això eren estanys\nNatura màgica, natura hipnòtica\nEls 5 racons més romàntics de l'Empordà


20 Gener 2014 – No cal que en facis gaire cas\nLes guerres dels avantpassats\nJa ho va dir Raimon, que ell venia d’un silenci de gent sense místics ni grans capitans. I Catalunya és força això, encara que s’intenti, sense massa èxit, val a dir-ho, crear una nòmina de catalans (religiosos o militars) insignes. Aquí, tradicionalment, hem estat més gent de lletra o de negoci. I vull creure que amb encert, tot i que no posaria la mà al foc, per si de cas.\nA l’altra banda, Espanya sí que és terra de místics, de sants, de braços incorruptes i de cabdills llegendaris de totes les èpoques. Aquesta seva manera de mirar la història, sempre amb noms, sempre amb personatges rellevants al capdavant, potser, és la mateixa que ara els fa mirar el procés que viu Catalunya com “allò del Mas” (i a tot estirar del seu escuder o amo, segons convingui, Junqueras).\nSegurament aquest és el gran error de la postura espanyola respecte a Catalunya: llegir el present igual com sempre han llegit la història, a través de personatges insignes i no de canvis socials. I aquest és el gran actiu de la Catalunya actual: que qui l’empeny és la societat, per més que qui hi posi la cara i els mitjans legals siguin els polítics de torn.\nDes d’aquest punt de vista es poden entendre els titulars dels diaris espanyols més anticatalans, on el president és l’encarnació de tots els mals. I també es pot augurar el fracàs de les seves tesis, perquè a diferència de les guerres dels seus avantpassats, ni descavalcant el rei (suposant que passi, cosa que dubto molt), no es podrà aturar res. I arribats a aquest punt, ja no tindran cap altra estratègia, perquè no en saben cap més, ni han patit mai per trobar-la.


El musical El Mikado – Barcelona – Portal d’entitats\nEl musical El Mikado\n28 maig 2012 Teatre de Sarrià\nLa representació de El Mikado per part del grup Sala Cabanyes, de Mataró, va tancar la programació d’enguany de l’Espai A, la xarxa d’arts escèniques amateurs de Catalunya. Dotze actors sobre l’escenari, algun d’ells amb el paper doblat, van donar vida a les trifulgues de Nanki-Poo, el fill de l’emperador del Japó que fuig d’un compromís matrimonial, i dels habitants del poble de Titipú i del seu Honorable Senyor Botxí, atabalats per com afrontar la prohibició del flirteig dictada per l’emperador.\nLa companyia de Mataró porta representant l’obra des de març de 2011 i es nota. La direcció i compenetració entre els actors, magnífica. Actuació i ball, sensacionals. Dicció i cant, esplèndids: tot s’entenia! I un ritme que no dequeia i que mantenia els espectadors aferrats a les butaques, que només deixaven anar per aplaudir amb força. Més de dues hores d’espectacle per gaudir i recórrer una trama que ha estat adaptada amb intel·ligència, i que manté el seu caràcter crític i burlesc, còmic i mofeta d’uns personatges divertits malgrat el seu caràcter estereotipat. Qui no ha vingut, s’ho ha perdut!


Redacció, Sant Andreu\t| Actualitzat el 06 Març 2018 a les 10:15\nEl nou pas de vianants inaugurat recentment. Foto: Som Meridiana\n“El projecte és molt poc ambiciós. Hem passat d’una reforma integral de tota l’avinguda a una reforma d’un tram d’uns 300 metres”. D’aquesta manera ha tornat a valorar l’entitat Som Meridiana, en una carta oberta dirigida a l’Ajuntament, el projecte de reforma que l’Ajuntament ha dissenyat per a la Meridiana. La plataforma, que agrupa un gran nombre d’associacions de veïns, ha exigit un projecte més ambiciós i amb garanties a l’Ajuntament aprofitant l’obertura d’un nou pas de vianants que facilita la connexió entre el Parc de Can Dragó (Nou Barris) i l’Estació d’Autobusos Fabra i Puig.\nAixí doncs, des de Som Meridiana aplaudeixen l’obertura d’aquest nou pas de vianants però reclamen a l’Ajuntament “una reforma decidida” de l’avinguda i reclama a l’actual govern municipal “empenta per tirar endavant els projectes en els quals creu i que necessita la ciutat”. Lamenten que l’Ajuntament anunciés fa unes setmanes que de moment la transformació de l’avinguda es limitarà al tram -les obres començaran el juny- que hi ha entre els carrers Mallorca i Aragó, al districte de Sant Martí. Tot i que el consistori ja va dir que durant la següent legislatura la reforma continuarà, Som Meridiana hi veu una “promesa no garantida”. És per això que demanen “un acord de tots els grups polítics per consensuar i firmar col·lectivament un calendari d’execució que implica la remodelació global”. Aquest acord, afegeixen des d’aquesta plataforma veïnal, hauria de provocar un compromís per “fer i aprovar el projecte executiu de les obres del següent tram dins d’aquest 2018 per poder adjudicar-les a principis del 2019 i que les obres comencessin abans de l’estiu de l’any que ve”.\nA banda de l’exigència d’un compromís més definit per part de l’Ajuntament, Som Meridiana ha tornat a recordar que el projecte de reforma ha d’anar acompanyat d’una “millora dels transports públics de l’àmbit metropolità nord”, ja que si no “el problema de sobre massificació de trànsit en aquesta avinguda no es resoldrà”.\nEL PSC PRESSIONA\nD’altra banda, el PSC ha reclamat a l’alcaldessa Colau que en un termini de tres mesos “assoleixi un acord de ciutat entre tots els grups polítics i les entitats veïnals” per a la signatura d’un compromís per a la reforma de l’avinguda.\nEls socialistes, que el passat dia 5 de març van presentar una proposta al plenari del Districte en aquesta línia que es va aprovar per unanimitat, creuen que “l’inici de les obres que ha anunciat Colau no responen a les necessitats reclamades per les associacions de veïns i veïnes, ja que són insuficients”. És per tot això que demanen un pacte de ciutat “que inclogui les característiques del projecte de reforma des de Ciutat Meridiana fins a la plaça de les Glòries, el calendari d’execució i el pla d’inversió, així com els mecanismes necessaris de seguiment”.


Els 10 manaments del speaking en anglès - Format-e\nEls 10 manaments del speaking ...\nEs tracta d’una de les destreses en les quals es divideixen els exàmens; la manera de fer saber als teus examinadors que ets capaç de desenvolupar-te en l’àmbit internacional. No es tracta només de conèixer gramàtica i una mica de vocabulari; si per alguna cosa és temuda aquesta modalitat, és perquè tot es té en compte, TOT. A més, una dificultat afegida és el fet d’haver d’improvisar.\nNo tindràs temps de posar-te a recordar ni de buscar la millor manera d’expressar tal idea; ha de sortir, i de manera natural, a més.\nEn aquest context, creiem que ningú que hagi d’examinar-se rebutjarà l’ajuda d’aquests 10 manaments del speaking anglès que hem redactat a fi de poder ajudar.\nUn speaking perfecte\nÉs clar que no només podem ajudar-te a desenvolupar-te, també podem posar a la teva disposició aquells aspectes més rellevants i que més es tenen en compte en la pronunciació durant un speaking d’anglès.\nAccentuació, ritme i intensitat\nL’anglès, a diferència de molts altres idiomes, no tenen accents (les paraules que el porten, com podria ser cafè, és en la majoria de casos perquè s’agafen prestades d’altres llengües).\nAixí mateix, el castellà o català tendeixen a ser llengües molt planes, és a dir, llengües en les quals en parlar no hi ha perquè dotar de major intensitat a algunes de les parts. En anglès és tot el contrari.\nTot això complica una mica les coses, però aquí vénen alguns consells.\nQuan aprenguis alguna paraula nova, revisa SEMPRE on està la síl·laba tònica (pots fer-ho escoltant la paraula o revisant la seva transcripció fonètica amb el símbol ‘ ). Si aprenem malament una paraula des del començament, serà molt complicat canviar-la més tard.\nEl ritme i intensitat vénen marcats pels elements més importants de l’oració. Tal com hem dit abans, el català i castellà són idiomes més plans en parlar-los (imaginem-nos una línia recta), mentre que l’anglès és més dinàmic (imaginem una sèrie d’ones). Els pics d’aquesta ona serien els substantius, verbs… elements més importants per a donar significat a la frase, els quals han de ser emfatitzats (sense exagerar!), mentre les parts més baixes serien pronoms, preposicions…\nEl millor, com aconsellem sempre, és aguditzar l’oïda i escoltar l’idioma. En aquest cas no recorris a les cançons sinó a sèries o pel·lícules de parla anglesa. T’adonaràs ràpidament que la seva pronunciació és diferent.\nJa us vam donar alguns “tips” de la importància de les vocals en el nostre article: consells de pronunciació en anglès, mira-te’l! Val la pena, ja que existeixen més de 20 sons per a 5 vocals.\nHem de tenir moltíssima cura amb les consonants a final de paraula, ja que en molts casos hem de suavitzar-les una mica, com en “stopped”, en unes altres la manera com pronunciem ens donarà una paraula o una altra “Thing” (més nasal), “Thin” o “think”, o simplement no es pronunciaran, com en “career” (Inglés Británico).\nEn la llengua britànica existeixen certes lletres que no es pronuncien sense que això resti significat a la paraula. Les més comunes són la “l” dels conjunts –ould, tots els passats o participis acabats en –aught o –ought (es pronunciessin com “ot”), o les “h”, les quals es pronunciaran en algunes paraules, però no en unes altres.\nCom ja hem comentat, el passat regular sempre es pronuncia, però casualment mai com a -ed.\nNormalment la “e” s’omet i es marca una “d” o “t” al final del verb. Requereix pràctica, ja que alguns verbs semblen senzills, com played, però uns altres ens requeriran una mica més de temps i paciència, com asked o stopped. Al cap i a la fi, estem intentant pronunciar sons que no existeixen en la nostra llengua materna.\nEls verbs que acaben en “d” o “t” es pronuncien com “id”.\nEl que has de saber sobre els números és que aquells acabats en -teen compten amb aquesta síl·laba com a tònica. Això et servirà, a part de per a pronunciar correctament- com a truc a l’hora de diferenciar xifres com seventeen o seventy.\n“B” i “V”\nAquestes vocals no es pronuncien igual. La “b” és similar al català però la “v” sona amb una vibració. Similar al so que fem quan volem imitar a una vespa.\nSi us plau, deixem ja de pronunciar les “r” sonores. Aquestes simplement no existeixen en anglès. Fins i tot en l’anglès més standard (obviant els dialectes o diversos accents), la nostra “r” sorda seria més forta que la seva.\nPer què afegim una “e” en començar les paraules de doble consonant -sobretot les que comencen amb “s”, com Spain-? Error que tots cometem doncs en català no existeix la pronunciació anglesa d’aquestes síl·labes.\nÉs senzill, la “t” en l’anglès britànic es pronuncia alt i clar. En el cas de l’anglès estatunidenc la “t” intervocàlica se suavitza per a pronunciar-se a mig camí entre una “d” i una “r”.\nEntrada anteriorCursos d'anglès a l'estranger\nSegüent entradaQuant temps passar a l'estranger per a millor...


Expressió del Priorat'15\nActualitzada 10/04/2017 a les 16:42\nDiuen que ningú és profeta a casa seva, una dita que a vegades també afecta el món del vi català. Comencem així l’escrit d’avui perquè fa uns dies, tastant els dos projectes que fa en Jordi Masdeu al Priorat i a la Conca de Barberà, vàrem arribar a aquesta reflexió. Per fi vaig poder compartir una estona amb un dels responsables d’un dels vins que fa anys que segueixo i que, sincerament, collita rere collita, m’agrada més. Avui ens centrem en el seu treball realitzat al Priorat juntament amb Alessandro Marchesan.\nEn les pròximes setmanes us parlarem d’aquest vi, del seu Trepat fet a la Conca de Barberà, i que és un dels meus vins icona. Tant en un projecte com en l’altre, no es tracta només del meu gust personal o que jo decideixi la qualitat del vi, hi ha força col·legues del sector que també hi estan d’acord, així com també diferents mitjans de comunicació relacionats amb el món vitivinícola.\nEndinsant-nos en el projecte del Priorat avui us parlarem d’un vi que s’elabora en un dels cellers que pertanyen a la nova mentalitat dels vins fets a la zona. En algunes ocasions ja hem parlat de la refundació del Priorat amb el treball dels 5 magnífics o hem explicat l’inici del món cellerista en aquest territori.\nAra és moment d’esmentar que hi hauria un tercer corrent que es basa a elaborar vins amb les varietats pròpies de l’entorn i, sobretot, a defugir de la concentració per passar a la subtilesa i als aromes de cada una de les varietats. El vi dóna sentit al seu nom, ja que és una de les expressions del Priorat, elaborat a Poboleda. La conjunció de la garnatxa amb la carinyena i el sirà i la seva criança en bótes de roure francès de més d’una collita, dóna grans resultats. Cirera picota brillant que denota la seva joventut i un ventall aromàtic molt ampli. En primer cop de nas trobem l’explosió de les varietats, maduixes que vénen de la garnatxa, móres de la carinyena i notes balsàmiques. Podríem parlar d’altres famílies d’aromes ja que les de les espècies i herbes aromàtiques també hi són presents. En boca, entrada fresca i lleugera que es prolonga fins al fons del paladar i el sirà perdura força estona.\nZona: DOQ Priorat\nVarietats: Garnatxa, carinyena i sirà


L’Oceanogràfic i Valencia Basket Club col·laboren en la sensibilització dels aiguamolls\nEl director general del Oceanogràfic de València, Eduardo Nogués, i el director de relacions institucionals del Valencia Basket Club, Víctor Luengo, han signat un conveni de col·laboració per a desenvolupar accions conjuntes d'educació i sensibilització dels ecosistemes d'aiguamoll que contribuïsquen a la cura del medi ambient.\nLa coincidència de totes dues institucions en la voluntat de col·laborar amb la preservació d'estos ecosistemes, que constituixen l'hàbitat de centenars d'espècies endèmiques de fauna i flora amenaçades, ha fet que s'establisquen diverses línies de col·laboració que es desenvoluparan durant febrer, coincidint així amb el Dia Mundial dels Aiguamolls del pròxim dia 2.\nUna de les accions previstes és la participació del Oceanogràfic en el Dia del Valencia Basket Club en El Palmar, una iniciativa que se celebrarà el pròxim 26 de febrer en la qual l'aquari valencià durà a terme tallers de divulgació i educació ambiental al llarg de la jornada. Unes activitats educatives alineades amb els Objectius de Desenvolupament Sostenible (ODS) d'Educació de Qualitat (4) i Vida Submarina (14) impulsats per l'Organització de les Nacions Unides (ONU).\nEn línia amb l'anterior, el departament d'Educació del Oceanogràfic organitzarà sessions de conscienciació dels ecosistemes d'aiguamoll als xiquets i xiquetes de l'escola i planter del club esportiu valencià perquè coneguen la importància de preservar estos entorns imprescindibles per a la salut del planeta.\nEn paraules d'Eduardo Nogués, director del Oceanogràfic, es mostrava “molt content, estem afavorint tot tipus d'activitats al voltant de la protecció d'estos aiguamolls i estos hàbitats que ens són tan familiars. I el Valencia Basket no és molt familiar, és una institució que aglutina a molta gent que ens coneix però no tant. I ens dona l'ocasió de traslladar este missatge a gent molt apassionada que pot nodrir-se no sols del benefici d'accions de divulgació i coneixement sinó també d'accions comercials que afavorisquen l'arribada més fàcil del seu públic al Oceanogràfic”.\nPer part seua, Víctor Luengo, director de relacions institucionals del Valencia Basket, destacava que “és una col·laboració molt important per al nostre Club, fer-lo amb una institució que és sant i senya com és el Oceanogràfic. Seguim en la línia de sostenibilitat en la qual està el Club, hem fet campanyes amb bosses reciclades, amb aplaudidors, amb L’Albufera i ara amb els aiguamolls. Espere que esta iniciativa no siga l'única amb el Oceanogràfic i que siguen moltes més”.\nPromoció especial per a abonats del Valencia Basket\nA més, per als abonats del club esportiu, el Oceanogràfic oferix un descompte especial durant el mes de febrer per a visitar les instal·lacions i conéixer la labor en pro del benestar animal que es duu a terme en el major aquari d'Europa.\nPer part seua, els “Amics del Oceanogràfic” també disposaran d'una promoció especial per a assistir als partits del Valencia Basket que es desenvoluparan el mes vinent.\nValencia Basket dona continuïtat al seu compromís amb L’Albufera\nDesprés del llançament de la seua bossa reciclada, i facilitar que els aficionats puguen reciclar els aplaudidors amb els quals anima als primers equips en cada partit, Valencia Basket va fer un pas més tractant de donar una visibilitat especial a L’Albufera tant a través dels seus equipatges per a la present temporada, com amb la seua campanya d'abonaments sobre les arrels en comú entre el paratge natural i l'entitat. Esta col·laboració suposarà un nou avanç en una línia sostenible que no deixa de créixer en importància per al Club.\nEl compromís de la Fundació Oceanogràfic amb els aiguamolls\nAl llarg dels últims anys, el Oceanogràfic està desenvolupant el Projecte Albufera de la Fundació Oceanogràfic a partir dels estanys clorats que existien i ara s'han convertit, amb la seua naturalització, en un llac d'una biodiversitat sorprenent i de qualitat. Gràcies al llac del Oceanogràfic i la seua transformació inspirada en els aiguamolls locals, es perseguix acostar al públic un ecosistema tan important per a la conservació de flora i fauna, així com per a combatre el canvi climàtic.\nD'esta manera, el Llac Viu s'ha convertit en un gegantesc espai on conviuen espècies de anátidas, amfibis, peixos i flota d'interés conservacionista.\nEntre les espècies que es poden trobar en el Llac Viu de l'aquari està l'Ànec acolorit, Pot blanc o Cigne cantaire, corb de mar, fotja comuna o el gran pelicà blanc. No obstant això, estes instal·lacions també són utilitzades per 36 espècies d'ocells, que la visiten al llarg de tot l'any procedents, principalment, del Parc Natural de l'Albufera i del llit vell del Túria.


Jesús Mariñas ja s'acomiada dels seus: les seves últimes hores\nL'estat de salut de Jesús Mariñas és preocupant | GTRES\nSegons alguns mitjans de comunicació, Jesús Mariñas estaria vivint les seves últimes hores\nper Frederic Recasens 04/04/2022 15:19h\nJesús Mariñas podria estar vivint les seves últimes hores. Segons Informalia, el periodista no està evolucionant tan bé com semblava del seu darrer ingrés hospitalari.\nSegons aquest mitjà, el periodista es troba en aquests moments en fase de sedació a causa de les complicacions que ha patit aquestes últimes hores. Mariñas està lluitant amb totes les seves forces contra el càncer de bufeta que se li va diagnosticar fa uns mesos.\nLa setmana passada va haver d'ingressar d'urgència a l'Hospital Ramón y Cajal. Segons ha explicat el marit de Jesús, Elio Valderrama, dijous a la matinada va començar a trobar-se malament.\nEl malestar va venir acompanyat d'una falta de gana i va deixar el periodista pràcticament sense parla. Això va preocupar a Elio, que va avisar a l'ambulància perquè Mariñas fos visitat d'urgència.\nSegons Socialité, l'ingrés era conseqüència dels petits efectes secundaris de les pastilles que Mariñas pren en el seu tractament.\nJesús Mariñas, ingressat d'urgència | GTRES\nDurant tots aquests dies ha estat ingressat a l'hospital, però malgrat que la Revista Diez Minutos explicava que la seva evolució era positiva, les notícies semblen dir tot el contrari.\nJesús Mariñas, sedat\nInformalia diu que el popular periodista és en fase de sedació. Això fa pensar que pot estar vivint les seves últimes hores encara que per ara, no hi ha hagut confirmació oficial ni del centre hospitalari ni de cap familiar.\nElio ha estat en tot moment molt pendent del seu marit, per la qual cosa és pràcticament segur que es troba al seu costat ara mateix. També s'han preocupat amics i companys de professió de Jesús Mariñas, que intenten parlar amb el seu entorn més directe, interessant-se per la seva salut.\nMariñas presentava l'any passat el seu llibre de memòries, en què s'obria per complet, tant personalment com professionalment. El periodista de 79 anys explicava tota la seva vida en aquest llibre, on ocupa un paper especial Elio. És la seva parella actual i l'home amb qui porta casat des del 2016.\nMariñas, quan va explicar que patia càncer a l'octubre, es mostrava fort i amb ganes de lluitar. Va dir que ell pertany a una generació a qui li fa por la paraula càncer, però estava també convençut que tiraria endavant.\n▶ Fallece Silvia Gambino, la actriz de Escenas de Matrimonio que interpretaba a Rosita\nDurant tot aquest temps, ha continuat treballant, amb articles a diversos mitjans de comunicació i continua estant en contacte al món rosa.\nL'embolic amb l'ambulància i el trasllat a l'hospital\nJesús Mariñas va ser víctima d'un contratemps amb el trasllat cap a l'hospital. Pel que sembla, quan van trucar a l'ambulància, els tècnics sanitaris volien portar-lo al centre hospitalari més proper.\nJesús es va negar a anar-hi i va demanar que el traslladessin a l'Hospital Ramon i Cajal. Allà és on ha seguit tot el tractament contra el càncer i on hi ha l'equip mèdic de confiança de Mariñas.\nElio Valderrama, el seu marit i la perdona que li acompanya en aquests difícils moments | Catalunya Diari\nCom que l'ambulància no anar fins allà, finalment, Jesús i Elio van agafar un taxi i van fer el trajecte amb vehicle fins a l'hospital.\nEn principi, estava previst que entre avui i demà, es pogués donar d'alta el periodista, ja que semblava que la seva evolució era positiva. Però, en l'última hora, de la qual ja informen alguns mitjans, diuen que el seu estat en realitat és molt més greu, fins a tal punt que tenen por que el gallec estigui vivint les seves últimes hores.\nAnar a portada Última hora Cor Última hora Telecinco\nVíctor Janeiro podria anar-se'n d'Espanya si es confirma el que s'està investigant\nLa gran notícia que acaba de donar Adara Molinero: una més a la família


Condicions legals - Festuk\nHome > Condicions legals\nPer a això, al costat de cada formulari que reculli dades de caràcter personal, en els serveis que l'usuari pugui sol·licitar a www.festuk.com, es fa saber a l'usuari de l'existència i acceptació de les condicions particulars del tractament de les seves dades en cada cas, informant de la responsabilitat del fitxer creat, l'adreça del responsable, la possibilitat d'exercir els seus drets d'accés, rectificació, cancel·lació o oposició, la finalitat del tractament i les comunicacions de dades a tercers si escau. Així mateix, www.festuk.com informa que dóna compliment a la Llei 34/2002 d'11 de juliol, de Serveis de la Societat de la Informació i el Comerç Electrònic i li sol·licitarà el seu consentiment al tractament del seu correu electrònic amb fins comercials a cada moment. En qualsevol moment es podran exercir els drets d'accés, rectificació, cancel·lació i oposició, comunicant-ho per escrit a info@ festuk.com.\nCONDICIONS DE VENDA ACCEPTACIÓ I DISPONIBILITAT\nLes presents Condicions, regulen la relació jurídica derivada dels processos de compra formalitzats pels Usuaris a través de www.festuk.com. Els usuaris accepten expressament l'adhesió plena i sense reserves a les presents estipulacions, en la versió publicada en el moment en què l'Usuari contracti el producte en què està interessat. Per tant, l'Usuari es compromet a llegir atentament les condicions de contractació, cada vegada que procedeixi a la contractació d'algun producte, atès que les mateixes han pogut ser objecte de modificació des de l'última vegada que va accedir.\n• a. Que és una persona amb capacitat per a contractar.\n• b. Que ha llegit i accepta les presents condicions generals de contractació.\nMitjançant aquest contracte www.festuk.com (www.festuk.com, amb domicili social a Barcelona, Rambla Poblenou, i NIF 40989981W) ven al client (qualsevol persona física o jurídica amb la qual www.festuk.com subscrigui qualsevol contracte de compravenda de la seva pàgina web) i aquest compra a www.festuk.com el producte especificat a la factura / albarà / comanda. S'entén per "contracte" l'operació de compravenda que s'instrumenta mitjançant aquest document. S'entén per "producte" la mercaderia objecte de compra.\nEls preus dels nostres productes es presenten amb IVA inclòs. Al preu de la comanda se li sumés el preu dels ports. En el cas que el client desitgi recollir la seva compra a la botiga no es cobraran ports. www.festuk.com es reserva el dret de modificar els seus preus en tot moment, però els productes es facturaran sobre la base de les tarifes vigents en el moment en què s'enregistri la comanda. www.festuk.com no assumeix cap responsabilitat sobre qualsevol error tipogràfic o aritmètic que pugui constar a la pàgina.\nEls productes són vàlids amb la condició que hi hagi disponibilitat a la nostra botiga o per part dels nostres proveïdors. En el cas que el producte no estigui disponible després del processament d'una comanda, s'informarà al comprador per correu electrònic o per telèfon del lliurament de només una part de la seva comanda podent el mateix acceptar o cancel·lar la comanda.\nEn qualsevol cas, el client rebrà la devolució de l'import parcial o complet en un termini màxim de 72 h.\nEl pagament del producte s'efectuarà en línia amb targeta de crèdit VISA, MASTERCARD o mitjançant la plataforma PAYPAL o per transferència bancària. El càrrec a la targeta de crèdit es farà en el moment de la compra. www.festuk.com farà lliurament de la corresponent factura al client quan aquest ho sol·liciti en emplenar les dades de contractació.\nAquesta factura se li lliurarà físicament juntament amb la comanda. Totes les transaccions de compra es desenvolupen dins d'un estricte marc de confidencialitat. Així, www.festuk.com garanteix la confidencialitat de les dades facilitades pel client mitjançant encriptació, evitant la seva comunicació a tercers estranys a la relació jurídica, d'acord amb el que estableix la Llei 15/99 de Protecció de Dades de Caràcter Personal. Igualment, www.festuk.com es reserva el dret de cancel·lar o rebutjar qualsevol comanda d'un client amb el qual mantingui un litigi respecte al pagament d'una comanda anterior. En el moment en que premi el botó "ACCEPTAR" durant la confirmació de la comanda, el banc o l'empresa PAY PAL verifica la validesa del nombre de la targeta de crèdit i comprova que no estigui bloquejada. www.festuk.com no té en cap cas accés a les dades bancàries ni els guarda en els seus servidors. Per aquest motiu, ha facilitar de nou cada vegada que faci una nova transacció a la nostra pàgina web. D'aquesta manera s'obté una doble protecció contra abusos i fraus. www.festuk.com no assumeix cap responsabilitat per les conseqüències de possibles retards en l'enviament.\nEls productes s'envien a l'adreça indicada pel client durant la realització de la comanda.\nPer tal d'optimitzar el lliurament, convidem el comprador a que indiqui una adreça en la qual la comanda pugui ser lliurat laborables de dilluns a divendres de 8.30 ha 19.00 hores.\nHabitualment realitzem els enviaments amb l'empresa de transport CORREOS EXPRESS.\nSi en aquesta segona entrega no hi hagués ningú per rebre'l, li deixarà una nota de nou fent constància del segon intent de lliurament. A partir de llavors, la seva comanda estarà a l'oficina de l'agència de transport durant 15 dies. Després d'haver transcorregut aquests dies, la seva comanda serà retornat al nostre magatzem.\nEn el moment en què rebi el seu paquet, ha de: Comprovar la conformitat de la mercaderia rebuda en el moment del lliurament. Assenyalar qualsevol anomalia en l'albarà de lliurament, fent constar les seves reserves i incloent la seva signatura. www.festuk.com no assumeix cap responsabilitat per les conseqüències de possibles retards en l'enviament.\nQuan s'utilitzen codis promocionals segons els seus termes i condicions, s'apliquen a un sol descompte en la compra d'un sol producte o un descompte en una comanda en el període que indica el codi promocional. Els codis promocionals són personals i intransferibles.\nNomés es poden utilitzar per a les compres realitzades al lloc web. El Client no pot vendre, intercanviar ni assignar codis promocionals. El codi promocional no es pot carregar ni mostrar a través de llocs web ni altres mitjans per fer ofertes públiques, regals, vendes ni altres intercanvis. Els codis promocionals no es poden utilitzar amb finalitats comercials. Només es pot utilitzar un codi promocional per producte i per comanda. Els codis promocionals no es poden combinar amb cap altra oferta o promoció especial. Els codis promocionals no es poden intercanviar per diners. www.festuk.com no té cap obligació de tornar a emetre ni fer devolucions dels codis promocionals. No obstant això, si www.festuk.com decideix a la seva pròpia discreció tornar a emetre o fer una devolució dels codis promocionals, caldria presentar el codi promocional del Client. Per això, el Client sempre hauria de guardar una còpia del codi promocional, sense el qual no es podria tornar a emetre ni realitzar una devolució. www.festuk.com es reserva el dret d'anul·lar un codi promocional de forma immediata si sospita que s'utilitza infringint alguna de les condicions anteriors, s'utilitza de qualsevol forma incorrecta o si té raons de pes per anul·lar-lo.\n("Ofertes promocionals") Les ofertes promocionals que es mostren al Lloc web per incrementar la venda de certs productes només són vàlides mentre apareixen al Lloc web, llevat que s'especifiqui el contrari en el mateix.\nDevolució de productes defectuosos o no conforme\nEl Client té dret a retornar productes defectuosos o no conformes. El Client disposa de 7 dies laborables des del moment de detectar la no conformitat del producte per informar www.festuk.com sobre el defecte o la no conformitat i procedir a la devolució del producte a www.festuk.com. Si el Client retorna el producte perquè és defectuós o per la seva no conformitat s'accepta la devolució, www.festuk.com reemborsarà el valor del producte i les despeses d'enviament, a més dels costos directes de la devolució, als trenta (30) dies de la recepció per part de www.festuk.com del producte motiu de la devolució.\nL'anterior és sense perjudici dels drets que el Client té com a consumidor segons el que disposa la normativa vigent de caràcter imperativa sobre protecció de consumidors.\nSi el Client no està satisfet amb els productes adquirits, per la raó que sigui, disposa de 7 dies laborables des de la data de lliurament per retornar el producte sense necessitat de donar cap explicació. El Client pot retornar el producte adquirit, sempre que: El producte no s'hagi rentat ni utilitzat de cap manera (excepte el desgast raonable com a conseqüència de la comprovació i de provar el producte). El producte estigui complet (dos elements que formin un parell s'han de retornar junts). El Client haurà de tornar el producte i assumir les despeses de devolució.\nEls productes s'han de retornar en el seu embalatge i etiquetes originals juntament amb la nota de devolució pertinent. www.festuk.com durà a terme la inspecció pertinent de la mercaderia retornada. www.festuk.com reemborsarà al Client el preu del producte als trenta (30) dies següents de rebre la notificació de devolució del producte.\nEl client també haurà d'assumir les despeses de devolució. Canvi de productes. En l'actualitat, els productes no es poden canviar. Per obtenir un producte en un altre color o talla, el Client ha de retornar l'article original i realitzar una nova comanda a través del lloc web de www.festuk.com. Devolució de regals. Per fer la devolució d'un producte que s'ha rebut com a regal, el Client ha de contactar amb la persona que va fer el regal i demanar-li que segueixi el procediment per realitzar la devolució.\nInformació sobre els reemborsaments.\nEl reemborsament es realitzarà en la forma de pagament original. Amb l'excepció del que preveu l'apartat Devolució de productes defectuosos o no conforme. www.festuk.com no realitzarà cap reemborsament fins que rebi el producte motiu del reemborsament i verifiqui les seves condicions; una vegada verificades les condicions del producte, el Client rebrà un reemborsament amb l'import rellevant als trenta (30) dies de recepció del producte motiu del reemborsament en www.festuk.com.\na. Obligacions www.festuk.com\nwww.festuk.com, es compromet a complir amb les següents obligacions contractuals: Prestar amb les màximes garanties a l'Usuari, el servei sol·licitat per aquest acord amb el que disposen les condicions de contractació, sense faltar a la bona fe contractual. Informar expressament a l'Usuari de l'existència d'aquestes condicions amb caràcter previ a l'inici del procediment de contractació. Informar a l'Usuari amb caràcter previ a la contractació i de manera concreta, clara, precisa i inequívoca, de les característiques específiques dels serveis sol·licitats, com ara el preu dels mateixos i els impostos que li siguin d'aplicació. Posar a disposició de l'Usuari un exemplar del text de les condicions generals.\nPer la seva banda, l'Usuari es compromet a: Dur a terme l'íntegre compliment del que estableixen les presents condicions dels serveis facilitats per www.festuk.com, completar els formularis de registre previs a l'inici del procediment de contractació amb informació veraç i actual. Facilitar, de forma correcta les dades bancàries sol·licitades per www.festuk.com, pagar el preu dels productes adquirits, sense que la presentació d'una reclamació l'eximeixi d'aquesta obligació.\nc. Drets de l'usuari\nTota la informació proporcionada al client tindrà el caràcter de vinculant per l'oferent en els termes establerts per la legislació vigent. Tot usuari té dret que els béns que adquireixi siguin de la categoria i requeriments legals contractats o d'aquella qualitat que guardi proporció directa amb la categoria de l'establiment.\nAquestes Condicions de venda estableixen totes les obligacions i responsabilitats de www.festuk.com respecte al subministrament de productes. No hi ha garanties, condicions ni altres termes que siguin vinculants per www.festuk.com, excepte les que s'esmenten de forma expressa a les Condicions de venda.\nLa responsabilitat en conjunt màxima de les parts entre si en totes les reclamacions de qualsevol tipus o relacionades amb aquestes Condicions de venda, ja sigui en el contracte, garantia, condició, greuge, responsabilitat objectiva, llei o d'una altra manera, es limitarà a l'import pagat a www.festuk.com per al producte en qüestió. En cap cas, sigui com a resultat de l'incompliment del contracte, garantia, condició, greuge, responsabilitat objectiva, llei o d'una altra manera, cap de les parts serà responsable davant de l'altre de cap dany especial, resultant, incidental o indirecte. Res del que figura en aquestes Condicions de venda limita ni exclou la responsabilitat de www.festuk.com davant (i) la mort o els danys personals causats per la negligència de www.festuk.com, (ii) el frau, (iii) qualsevol incompliment de les obligacions que impliquin les lleis nacionals vigents ni (iv) qualsevol responsabilitat que no es pugui excloure per llei.\nEl període de validesa d'aquestes condicions, serà el temps que romanguin publicades a la pàgina web i s'aplicaran als serveis adquirits en el moment en què aquestes condicions estiguessin disponibles. En tot cas, www.festuk.com es reserva el dret de modificar de forma unilateral, sense que això pugui afectar els serveis contractats pels usuaris amb caràcter previ a la modificació, excepte en aquells supòsits en què l'usuari hagués canviat o modificat el servei contractat, en el cas són aplicables les condicions vigents en el moment del canvi i / o modificació.


Fragments de camins i curses: 2013\nDesprés d'esmorzar a les 7.30 ja sóc fora de l'Alberg. El dia s'aixeca bé. Aprofito la baixada fins el Santuari per escalfar els muscles. Enfilo la pujada de Sant Gil pel mig d'un bosc de pi negre. Un cop sóc al llom i abans d'incorporar-me a l'altre camí, m'aturo un moment. Ja fa estona que he començat a suar i em trec la màniga llarga amb la que havia començat a caminar i em poso la gorra i protecció solar. Sembla que tindrem un bon dia! Contemplo com fuig una marmota i també un parell d'isards que mostren les seves habilitats.\nSegueixo amunt en direcció al punt més alt de tota la travessa. El torrent que tinc al meu costat baixa curull d'aigua. Ben aviat al fons ja apareix, majestuós com sempre, el gegant del Puigmal.\nLo vell Puigmal d'espatlla rabassuda\nés l'arc d'aqueixa altiva fortalesa\nque en set-cents anys lo sarraí no ha presa\nfent-hi bocins la llança fulgurant.\nPoc a poc es va cobrint per un núvol que va a més. Semblen que les prediccions de nuvolositat es compliran abans d'hora.\nFins el plúviometre havia fet el camí tot sol. Aquí m'avança una parella. Utilitzo un bastó pel darrer tram més costerut. La boira va baixant. No tinc gens clar si un cop fet el cim seguiré el que tenia planificat o el més prudent serà girar cua i tornar a Núria i agafar el cremallera. Poc abans d'assolir el cim m'aturo al mig de l'espesa boira i m'abrigo amb el tallavent. És la primera vegada que el faig servir amb tots aquests dies.\nCorono els 2911 metres. M'he quedat definitivament sense bateria a la càmera i per tant, em quedo sense foto d'aquest cim avui tan fantasmagòric. Com sempre, hi ha tot de gent, avui ben arrecerada fent un mos. M'informo de com està el camí cap el collet de les Barraques per un noi que acaba d'arribar al cim des d'aquesta direcció. M'explica que no hi ha problema que està molt fressat i ben marcat amb senyals verdes i blanques i que la visibilitat va a estones. També em pregunta ell sobre com està el tema de la boira en direcció a Núria.\nDe nou he vençut el Puigmal. Con diu el poeta, "Bastiments, Canigó i Puigmal són els cabdills i les torres que dominen aquestes contrades."\nDoncs sense més a fer, avall que fa baixada. De seguida millora la visibilitat i no tinc cap problema per seguir el camí. Hi ha marques de tots colors. Després d'un tram de fort desnivell comença a planejar. M'aturo en un moment de bona visibilitat per consultar el mapa. Camino per sobre la línia fronterera. Un nombrós grups d'isards salta de França a Catalunya sense cap problema.\nPassat el Tossal del Pas del Lladres veig que a no trigaré a tornar a endinsar-me dins de la boira. Contemplo els moviments dels núvols arran de les muntanyes. Diria que ara al cim del Puigmal és molt probable que li toqui el sol. Tot és silenci i solitud. Els isards pasturen a no massa distància. És un altre dels instants màgics d'aquests dies per la muntanya. Abans d'entrar dins de la boira, m'asseguro de trobar-me en el camí correcte.\nDe sobte el món desapareix. Tot és boira. Segueixo caminant pel corriol que tinc als meus peus. No puc dir al davant perquè no el veig. Potser quan surti d'aquí dins tot haurà canviat. Recordo la pel·lícula "The Mist". Fa respecte caminar pel corriol, per sort ben fressat i sense pèrdua, sense pràcticament veure més enllà de 10 metres. A mesura que vaig perdent alçada la boira va i ve fins acabar desapareixent i la visibilitat millora.\nArribo al Collet de les Barraques. Canvio de plans i deixo de banda el refugi Corral Blanc. Prefereixo arribar a Queralbs com abans millor, no sigui que m'agafi la pluja.\nAgafo el GR 11. El camí m'agrada. Començo a tenir gana. M'aturo a la Font de l'Home Mort i acompanyat per un ramat de vaques, amb una que no para de bramar, prenc uns ganyips i segueixo endavant.\nM'agrada molt aquest passeig pel corriol que segueix des de dalt el recorregut del Riu de Tossa. El paisatge és encisador amb diferents tonalitats de verds dins del bosc. Però tan mirar el que m'envolta en un moment quan ja estic a una pista forestal perdo els senyals del GR i segueixo uns altres senyals que indiquen Queralbs, però que sens dubte em fan donar força més volta ja que menen fins a la pista de Fontalba i tinc Queralbs ben a sota. Ja només em resta seguir la pista fins a on tinc el cotxe i donar per acabada aquesta ruta de 7 dies.\nTinc gana. Em canvio de roba i cap a Ribes. De camí ja comença a ploure. He tallat ben just. I mentre dino a Can Gusi ja cau un bon xàfec. He estat de sort.\nTemps de pas: Puigmal 2.30 hores\nCollet de les Barraques 5 hores\nFont de l'Home Mort 5.30 hores\nQueralbs 7.30 hores\nPublicat per Ricard Masferrer a 11:30 Cap comentari:\nEtiquetes de comentaris: Pirineus, Ripollès, Travesses\nA les 6 ja em desperto. A tothom, li ha entrat la febre de moure's al dormitori. Voldria dormir una mica més, però ja veig que no és possible. No em cal ni el frontal amb tant gent posada en moviment en un lloc tan petit. Preparo la motxilla, esmorzo i agafo aigua i a les 7.30 ja estic en camí.\nSerà un nou dia de caminar en solitari. Comença la jornada amb pujades curtes per anar superant desnivell i alguns trams planers pel mig de prats verd. El camí està molt ben marcat amb fites. Puja pel costat del riu Carançà que baixa curull d'aigua de nit i de dia. Sembla impossible que no s'acabi mai!\nTorrents que des dels núvols a la terra\nper escala de timbes se rebaten\nal còrrec pregoníssim on se baten\namb l'esperit del gorg a tomballons.\nEn alguns dels trams planers el silenci és total, lluny del soroll de les vaques i de la remor del riu. Si el paradís existeix, podria ben bé ser això.\nEl camí és fa llarg, però de sobte arribo al primer llac, l'estany Gran o de les Truites convertit en l'espill de les muntanyes properes. Tot és quietud\nHe complert la primera part de l'etapa d'avui. Mentalment he dividit la jornada en tres parts. M'aturo una estona per gaudir d'aquest instant. Paga la pena: silenci, solitud i natura en estat pur. L'espectacle és superb.\nSegueixo amunt. Ara la pujada és més forta i feixuga, però es tracta d'anar fent. La vegetació desapareix, tal sols resten alguns matolls. Les roques substitueixen als arbres. Més aviat del que espero arriba l'Estany Negre amb l'imponent Pic de l'Infern just al davant.\nUn fort però breu desnivell més i ja sóc al tercer llac d'avui, el petit Estany Blau. I una mica més d'esforç i supero els dos colls de la jornada. Un cop al Coll de Nou Creus m'arribo fins el Pic de la Fossa del Gegant. Ja tinc la segona part feta.\nTal i com prèviament havia decidit canvio la ruta que proposa els refugis del Torb i en lloc de baixar en direcció al Santuari de Núria o optar per fer el Pic de Noufonts segueixo la carena que acaba la Olla de Núria. La meva intenció és arribar fins el Torreneules, un pic molt especial per mi i contemplo allà lluny tot envoltat de núvols que cada cop van agafant més presència.\nEl dia que s'havia aixecat amb un sol esplèndid s'ha anat ennuvolant i la boira va baixant mentre segueixo per la carena, passant pel Cim Alt de les Arques, el Cim de Roca Blanca i el Puig de la Fontnegra. En aquest punt ja tinc la boira a sobre i la visibilitat és força minsa. Tinc que anar en compte a no perdre el camí. Canvio de plans. No paga la pena córrer riscos innecessaris. M'oblido del Torreneules i decideixo seguir en direcció a l'Alberg.\nPasso alguns moments de dubtes, però a mesura que vaig desfent alçada la boira es va esvaint i la visibilitat millora. S'arrossega pels cims que desapareixen per moments, però després apareixen per uns instants. Segueixo el meu camí de descens fins arribar a l'Alberg on fins i tot fa una mica de sol. Malgrat que encara em queda l'etapa de demà ja em considero com a casa.\nMenjo un entrepà i prenc una birra. Aprofito per llegir el diari ja que tinc que esperar fins a les 17.00 hores que no obren la recepció. Una mica més tard arriben les noies de Girona que avui ja donen per acabada la ruta.\nA l'habitació coincideixo amb un home que demà comença els refugis del Torb i un xicot que està fent les darreres etapes del GR11. Sopem plegats i fem petar la xerrada al voltant de tot això de fer una ruta de muntanya en solitari. Abans d'anar a descansar m'estic una estona a la biblioteca llegint.\nHores de pas de l'etapa:\nEstany Gran o de les Truites 2 hores\nEstany Negre 3.15 hores\nColl Nou Creus 4.30 hores\nPuig de la Fontnegra 5.15 hores\nAlberg de Núria 6.10 hores\nEtiquetes de comentaris: Catalunya Nord, Pirineus, Ripollès, Travesses\nPublicat per Ricard Masferrer a 9:26 Cap comentari:\nUn grup del refugi ha fet força xivarri i m'han despertat ben aviat. M'he aixecat i ben d'hora (7.30) ja estava de camí.\nCom que sabia que l'etapa d'avui era curta m'ho he agafat amb calma. És d'aquelles etapes en que el perfil és desagradable ja que comença de baixada i acabarà en pujada. Avanço xino-xano per un corriol en lleugera baixada pel bell mig del bosc. Al cap de poc de caminar el corriol segueix al costat d'un reguerot curull d'aigua. Em deixo amarar els sentits per totes les sensacions de l'indret: els arbres i la remor de l'aigua que m'acompanya. Topo amb les bolets dels nans. És un recorregut màgic en el que en qualsevol revolt del camí pot aparèixer darrera d'un arbre algun dels éssers fantàstics que de ben segur que poblen aquest bosc immens i inacabable.\nPasso el Coll del Cheval Mort (un nom ben curiós!). He estat una 1 hora per fer tan sols 2 km. Vaig massa lent. Potser que desperti del meu somni i apressi el pas i així ho faig. Aquest tram el podria anomenar tranquil·lament del "Bonjour". Trobo de forma constant gent que puja en parella i en solitari, i es fa inevitable el saludo en francès.\nAl Coll de Jou hi ha un cruïlla de camins i pistes important. Per culpa d'un parell de cotxes que m'oculten l'entrada del meu corriol, i al mateix temps, la marca del camí, perdo una bona estona fins trobar per on em cal seguir.\nContinuo en lleugera baixada per un corriol que manté la vall al fons. De nou recupero la meva solitud de l'inici de la jornada. Encara que el lloc no és tan encisador també té el seu encant.\nArribo al petit poble de Py i travesso el riu per un pont. Segurament aquest és el punt més baix de tota aquesta travessa i primer suaument comença la pujada. El poble em rep amb algunes pintades ben significatives. Tots els seus carrers tenen noms catalans i no francesos.\nDeixo el poble i l'asfalt i m'endinso pel que sembla un antic camí ral, molt ben empedrat. El desnivell és molt fort. De fet superaré el mateix desnivell que he fet de baixada, però amb la meitat de la distància.\nAgafo un ritme lent i constant que accelero una mica en els pocs trams que planegen. És una zona plena de tota mena d'insectes: papallones, saltamartins, erugues, i tot tipus d'insectes voladors i també ocellets que tan sols puc escoltar, ja que no es deixen pas veure. Deuen ser tímids!\nMalgrat aquesta companyia la pujada es fa llarga i feixuga. Gaudeixo de l'esforç però ja tinc ganes de que acabi d'una vegada. Al meu darrera puc contemplar quan em giro, el Canigó i el Pic dels Set Homes.\nTrescant per les muntanyes al mig del medi natural em sento lliure. Sento l'esforç en els meus muscles, però també en el meu esperit. M'allibera el cos també l'esperit.\nPer fi assoleixo el Coll de Mentet que semblava que no arribaria mai. Una mica més, tan sols 1 km., ja tot en baixada i ja s'acaba l'etapa al llogarret de Mentet en una Gite d'Etape on em reben molt amablement i m'instal·len en una habitació individual.\nÉs tot un luxe d'allotjament per ser una travessa de muntanya. Prenc un bany abans de dinar una mica amb una birra i d'escriure el diari de la jornada.\nDesprés de la migdiada dono un tomb per aquest petit poble pirinenc sense oblidar de passar pel cementeri.\nUn cedre és lo Pirene de portentosa alçada\ncom los aucells, los pobles fan niu en sa brancada.\nGaudeixo d'una llarga estona de lectura a la terrassa de la casa amb vistes cap a les muntanyes properes per on demà trescaré i també amatent a un parell de llangardaixos molt hiperactius en plena cacera de mosques. Els hi costa, però finalment assoleixen el seu objectiu.\nAbandono el meu observatori de naturalista per baixar a sopar. Estem tots al voltant d'una taula: una família holandesa amb els seus tres fills, les noies de Girona i els amos de la casa que són d'origen belga. Sopem puré de carbassó, pollastre al forn amb patates i all-i-oli i gelat fet a casa. Mantenim una animada conversa. La família holandesa està molt interessada en aprendre algunes paraules en català, així com en conèixer el conflicte que tenim amb l'estat espanyol.\nI com sempre a dormir ben aviat que demà cal matinar.\nColl Cheval Mort 1 hora\nColl de Jou 1-35\nPy 3 hores\nColl de Mentet 5-20\nPublicat per Ricard Masferrer a 8:19 Cap comentari:\nTinc ganes de fer el Canigó. És un dels cims mítics de Catalunya. Per sort vivim en un país que estima les seves muntanyes. Tenim el territori farcit de cims mítics i alguns fins i tot màgics.\nTinc tot el dia, per tant no tic cap pressa. El camí està ben marcat i ben fressat. Cada dia hi pugen centenars de persones. Quantes persones deuen fer aquest cim cada any ?\nLa primera part és de lleugera baixada fins creuar el Rec de la Lipodera per un pont de fusta. A partir d'aquí ja tot és pujada fins assolir el cim. Travesso un bosc d'arbres enormes. La pujada és suau i de bon fer. Cal passar a l'altra banda del riu de Cadí per sobre d'uns troncs col·locats sense massa encert. Vaig en compte de no relliscar. A mesura que guanyo alçada el bosc es va esclarissant.\nUn cop passo per davant del refugi Aragó gairebé de sobte s'acaben els arbres i s'entra als Plans de Cadí. La pendent continua sent suau i de bon pujar. Es nota que avui no vaig carregat amb la motxilla de tots els dies. Només porto aigua, una mica de menjar i roba d'abric. El Canigó es car de veure. Es fa pregar. Encara resta amagat.\nPer fi el tinc al davant i la meva pregunta és on està la famosa xemeneia. A mesuro que m'hi apropo observo per on puja i baixa la gent que ja és a prop del cim.\nM'aturo i em refresco a la Font Nostra. Ara el desnivell a superar és més evident i es fa més feixuc. El corriol cerca tot fent ziga-zagues la millor manera de superar la tartera. Camino pel mig del pedregar seguint el que marquen les fites fetes per generoses mans dels que han passat al llarg del temps per aquest indret.\nNo tinc gens clar de ser capaç de grimpar per la xemeneia. Em conec i sé que no m'agrada quan el terreny es posa molt vertical i darrera meu tinc una timba considerable. Aleshores pateixo i no m'hi trobo a gust, i comença el neguit pel perill. Amb aquests seriosos dubtes segueixo pujant. Encara em veig quedant-me al peu de la xemeneia sense fer cim. No seria la primera vegada.\nArribo al peu de la xemeneia. Hi coincideixo amb una bona colla. Espero que algú es posi al davant per observar com és tot plegat. Em poso al darrera i vaig fent. De moment no em sembla pas massa difícil. La pared es va posant més i més dreta i al mateix temps en la darrera part s'estreny el pas.\nPer sort ja veig el final i m'animo. Una mica més i ja són a dalt del cim. No ha estat per tant, encara que ara em queda baixar que pot ser pitjor. Les marques grogues han estat una bona ajuda.\nAl cim hi ha al menys una vintena de persones i en l'estona que sóc allà dalt no para de pujar més i més gent per les dues vessants. Amb el bon dia que fa les vistes són espectaculars: tot de cims i valls, uns pobles just a sota, i allà lluny la plana de l'Empordà i el Rosselló, i també el mar.\nJa som al capdamunt de la muntanya\nbalcó del Pirineu;\nes veuen des d'ací França i Espanya\njunyim-les amb la creu.\nEstic una bona estona amarant-me d'aquestes vistes i de l'esperit d'aquest lloc d'on cada nit de Sant Joan surt la flama de Catalunya.\nBé, ha arribat l'hora i toca baixar. Amb molt de compte on poso els peus i les mans i sense pressa em resulta més senzill del que m'esperava.\nDesfaig el camí amb tranquil·litat. Ja tinc la feina feta per avui. Faig un mos a la Font Nostra i continuo baixant més content que un gínjol per haver assolit aquest cim. Vaig baixant sense cap presa tot contemplant el paisatge fins arribar al refugi.\nUn cop allà, m'espera una bona dutxa i el dinar i la resta de la tarda per escriure el diari i llegir. Avui fa bon temps i puc donar un tomb pels voltants, no com ahir que estava ennuvolat i amenaçava pluja tota la tarda. De fet semblava que estàvem al mig del no-res. No sé si serà el temps però ahir estava força buit i avui no hi cap ni una agulla.\nI al final del dia el sol també cansat desapareix per l'occident pausadament entre el rogent dels núvols. Ben aviat toca sopar i a dormir després de l'aparició de la majestuosa lluna plena. Ens hem guanyat un bon descans i cal reposar forces per tornar a caminar demà.\nRefugi Aragó 2 hores\nCim del Canigó 4 hores\nRefugi Aragó 6 hores\nMarialles 7.30 hores\nEtiquetes de comentaris: Catalunya Nord, Cims, Pirineus, Travesses\nComenço la jornada amb un bon esmorzar amb de tot i força. He estat molt bé a l'Hostal Pastuira. Avui és el dia anomenem com la jornada reina d'aquesta travessa. A les 8 ja camino. La primera part és de pujada fins la Portella de Moresc. El camí no té pèrdua. Igual que ahir vaig una estona pel costat d'un riu que baixa salvatge per donar les seves aigües al Ter.\nremors de rius, cascades i boscúries\nde rossinyols entre suaus cantúries\ni música i perfums de paradís.\nPuc fer tota la pujada a l'ombra que sempre s'agraeix. Poc abans de coronar la Portella em toquen els primers raigs de sol.\nDeixo al darrera l'imperial Gra de Fajol i Bastiments i avanço sense pressa, però també sense pausa en direcció al Canigó que ja albiro per primer cop, encara que llunyà, a l'horitzó. Tot és pla, amb el camí ben marcat i fressat travessant un immens prat alpí. Dóna gust deixar anar la vista i contemplar aquest paisatge a voltes inacabable amb una muntanya rere l'altra i una vall rere l'altra. Al fons m'espera altívol el massís del Canigó.\nÉs un camí fet en solitud. Molt de tant en tant trobo algú sol o amb parella que també camina en silenci. Avui les bestioles també fan acte de presència: primer són els ocellets i després alguns ramats d'isards. És evident que estic ocupant el seu territori.\nFa una estona que estic a França, i què ha canviat ? Tot segueix igual. Són ben absurdes aquestes ratlles en els mapes. Tot plegat és ben artificial.\nDeixo el GR que em menaria a la Roca Colom que tinc al davant i segueixo les marques grogues i vermelles de l'ARP. En poca estona tinc al davant l'imponent Costabona, i just a sota el naixement del Riu Tec. Puc veure gent pujant en direcció al cim. La jornada que havia començat radiant comença a ennuvolar-se.\nA la Portella de Rojà canvio de vessant i a la poca estona ja tinc la boira a sobre meu. Les Esquerdes de Rojà es convertixen per moments en els fantasmes de Rojà. Algunes de les seves formes em recorden els guerrers de Gaudí a la teulada de la Pedrera.\nS'han acabat les vistes. Apresso el pas ja que la previsió per avui era de pluja per la tarda i em temo el pitjor. Aproximadament al cap d'una hora la boira s'esvaeix i torna a lluir el sol encara que amb timidesa. El camí també canvia. Apareixen uns pocs pins negres. Aprofito aquest petit canvi de temps i m'aturo una estona a fer un mos. De nou tinc bones vistes al meu davant. Puc contemplar un poble al fons de la vall.\nPerò la boira insisteix i torna a posar-se a sobre meu, i ara amb més intensitat, com un cortinatge que va i bé arrossegant-se per aquestes muntanyes. Tant en el pas del Coll de les Roques Blanques, com a la Collada Verda es fa persistent i amb una minva important de la visibilitat. En alguns moments em genera dubtes sobre el camí a prendre. Són moments desagradables. Cal anar en compte de no equivocar-se. Tinc sort que el camí a seguir està ben fressat i marcat.\nDes del palau alabastrí davallen\ndel Pla Guillem a les Collades Verdes,\nque el granat enriqueix, fugen volant\nTinc la impressió que el Pla Guillem ha de ser un lloc magnífic, però no en puc pas gaudir. Haig d'estar atent a les fites. Fins i tot, en un moment m'aturo al costat d'una fita per esperar a veure on està la següent i assegurar quina direcció prendre. Acabo utilitzant la brúixola per saber si segueixo la direcció correcte i guanyar en seguretat.\nUn cop el corriol comença a perdre alçada, la boira deixa de molestar. Ara ja tot és baixada fins el refugi. Com gairebé sempre aquest darrer tram sembla que no s'acaba mai i es fa pesat. Cauen algunes gotes, però no passa d'aquí.\nUn cop al refugi, la rutina de sempre: organitzar-se, menjar, birra, xerrar amb alguns dels companys, escriure el diari, llegir ....\nEscoltant les converses del refugi sembla l'ONU: francès, català, anglès, alemany, ... Cadascú cerca la manera que li és més còmode per comunicar-se. Hi ha taules on es pot escoltar a l'hora més d'un idioma; es canvia segons més convé. El dia és gris i ennuvolat, però no fa fred i tampoc plou. Cap el tard es comencen a aixecar els núvols.\nSopem aviat i després de petar la xerrada una estona més, anem a dormir, que demà toca continuar. La nit arriba, temps pel descans del cos fatigat. Cal recuperar energies per l'esforç de l'endemà i deixar-se anar al son i als somnis que demà serà un nou jorn.\nPortella Moresc: 55 minuts\nPortella Rojà: 3 hores\nColl Roques Blanques: 5 hores\nCollada de la Roqueta: 7 hores\nRefugi de Marialles: 7-35 hores


Presó provisional per tres acusats de violar una noia a Cambrils durant la revetlla de Sant Joan\nEl jutge considera que els fets són constitutius d'un delicte d'agressió sexual amb penetració castigat amb una pena de fins a quinze anys de presó\nEl titular del jutjat número 3 de Reus ha decretat presó preventiva per a tres joves acusats d’haver violat en grup una noia a Cambrils (Baix Camp) durant la revetlla de Sant Joan. Segons la interlocutòria, la víctima és una discjòquei que havia actuat en una discoteca i que després se’n va anar amb un grup de coneguts a l’apartament on van ocórrer els fets.\nAllà va mantenir relacions consentides amb un noi i, posteriorment va intimar amb J.V.S. i va anar amb ell a una habitació, però una vegada dins va entrar un altre jove de 21 anys, F.A.M.C., que va deixar l’estança totalment a les fosques. Després d’una breu conversa, la van assetjar fins que li van treure la roba i la van agredir sexualment.\nA l’agressió es va sumar un tercer jove de 26 anys, J.F.P.S., malgrat que la noia va demanar reiteradament que la deixessin tranquil·la i que li feien mal. Davant les súpliques de la noia, els dos primers se’n van anar, però el tercer la va seguir agredint fins que va entrar una amiga de la víctima al dormitori.\nL’amiga va aconseguir treure de l’habitació a la víctima, que estava en estat de xoc, va recollir la seva roba, i totes dues se’n van anar i van denunciar el cas als Mossos d’Esquadra, que van aplicar el protocol per agressió sexual i van detenir els tres violadors.\nEls tres van declarar davant del jutge de guàrdia el 27 de juny i el magistrat ja va decretar presó provisional comunicada i sense fiança, ratificada ahir pel titular del jutjat número 3 de Reus, davant el risc de fuga dels tres detinguts, tal com demanava el fiscal i l’advocat de la víctima.\nEl jutge considera que els fets són constitutius d’un delicte d’agressió sexual amb penetració castigat amb una pena de fins a quinze anys de presó, per la qual cosa ‘davant l’espasa de Dàmocles que penja sobre ells, sostreure’s a l’acció de la justícia sembla que sí és una opció’, argumenta.\nA més de la gravetat del delicte, el jutge assenyala que ‘F.A.M.C. no té origen espanyol i té família a Colòmbia i no s’ha pogut acreditar ni la seva feina ni arrelament econòmic’ i ‘J.F.P.S. és també estranger i només té feina temporal (arrelament econòmic insuficient, ja que amb prou feines guanya 130 euros/mes)’.\nFinalment, considera que ‘J.V.S., encara que és espanyol, la falta d’arrelament econòmic fa factible presumir un risc de fuga’.\nEl lletrat dels acusats, per la seva banda, demana la llibertat amb l’argument, desestimat pel jutge, que es va tractar de relacions sexuals consentides.


El femení d'handbol del CE Molins de Rei acaba el 2013 immers en una gran crisi | Viu Molins de Rei\nEl femení d’handbol acaba el 2013 immers en una gran crisi\nLaura Fernández • 23/12/2013\nCE Molins de Rei 20-21 BM Granollers “B”. Les molinenques van tornar a perdre d’un punt contra un Granollers que no va ser pas superior i acaben l’any terceres per la cua amb 6 punts de 20 possibles.\nLa pinya del CE Molins de Rei en un dels partits d’aquesta temporada // Jose Polo\nSense Isa Rabasa a la banqueta per l’expulsió de la setmana passada, el femení d’handbol del Club Esportiu Molins de Rei rebia a un Granollers “B”, el filial de l’equip que ha lluitat per l’ascens contra les molinenques en reiterades ocasions durant els últims anys. Amb una pressió extra, per la quantitat de derrotes acumulades i havent de donar la cara a jugar a casa, l’objectiu era guanyar els últims dos punts de l’any, però, aquesta campanya, el CE Molins de Rei està destinat a patir.\nVa ser un partit igualat i poc brillant de principi a fi. Com de costum, les molinenques presentaven una defensa oberta 5-1 amb Gemma Rebulà com a jugadora avançada per poder mantenir un bon equilibri en quant a amplada i profunditat. El marcador sempre va estar igualat a la primera part i cap dels dos equips va aconseguir una diferència significativa. Es trobava a faltar electricitat, una quinta marxa que les molinenques porten dins. A més, la portera del Granollers, Carla, va estar molt encertada durant els primers minuts. El marcador del final del primer període (10-9) reflectia el que havia estat el partit fins ara. El conjunt que menys errors cometés s’emportaria els últims dos punts del 2013.\nA la segona part, encara que va estar molt renyida i es va jugar amb més intensitat la pilota, el Granollers va ser l’equip que més encertat va estar de cara a porteria. Aquesta petita diferència va ser el detonant del resultat final. Les visitants van tenir moments en que aconseguien rascar gols agafant una mínima diferència respecte les locals. Al minut 7 un 11 a 14 posava l’alerta en l’equip molinenc. Tres minuts després el CE Molins de Rei aconseguia l’empat, 14 a 14, però el Granollers no va trigar gaire en fer tres gols seguits i tornar a despenjar-se del marcador.\nA mesura que anaven passant els minuts la pressió creixia. Era inevitable mirar el l’electrònic. L’afició local va protestar en diverses ocasions la intenció de perdre temps de les visitants, reclamant un joc passiu que els àrbitres no van veure. Tot i que ho van intentar fins al final i van anotar el 20 a 21 de penal al minut 30, el CE Molins de Rei va tornar a perdre per la mínima i en un partit en el qual podia haver aprofitat per sumar punts.\nLes vacances de Nadal, en aquests moments, arriben com aigua de maig per a les molinenques. Si alguna cosa les ha caracteritzat ha estat l’actitud. Els ànims estan tocats i ni l’equip ni la situació són comparables amb altres temporades. Cal una reacció per començar amb bon peu el 2014.\nEtiquetes:CE Molins de Rei Gemma Rebulà Granollers Granollers B handbol handbol femení Isa Rabasssa\n3 comments for “El femení d’handbol acaba el 2013 immers en una gran crisi”\nPingback: El CE Molins de Rei guanya a la pista del cuer | Viu Molins de Rei\nPingback: CE Molins de Rei supera al líder per 10 gols de diferencia | Viu Molins de Rei\nPingback: Temporada de contrastos a l'handbol de Molins de Rei | Viu Molins de Rei


Últims dies per inscriure’s en els cursos d’hivern! | Sant Martí\nÚltims dies per inscriure’s en els cursos d’hivern!\n04/01/2022 - 14:08 h\nformació i benestar. Els equipaments de Sant Martí organitzen tallers i activitats durant els mesos de gener, febrer i març, amb totes les mesures per evitar contagis per covid-19.\nEls equipaments de Sant Martí organitzen tallers i activitats durant els mesos de gener, febrer i març, amb totes les mesures per evitar contagis per covid-19.\nDesprés de les festes de Nadal, toca posar a punt la ment i el cos! Els Centres Cívics i els Casals de Barri del districte han programat fins al març cursos de diferents disciplines: arts escèniques, arts plàstiques, idiomes, música, dansa, salut i benestar o cuina.\nLes circumstàncies derivades de la crisi sanitària de la covid-19 fan que es prenguin mesures addicionals per preservar la seguretat i salut de tothom. L’aforament als cursos és reduït, per tal de poder garantir la distància entre l’alumnat. Les inscripcions es poden fer presencialment o telemàticament, però es recomana aquesta segona opció.\nTal com indiquen les autoritats sanitàries, en les classes presencials cal fer ús de mascareta i del gel desinfectant, a més de garantir la distància de seguretat. Cada persona usuària ha de portar de casa el material necessari per a la realització dels tallers, donat que no es pot compartir el material del centre.\nDesprés de cada classe, hi haurà un marge de temps abans de la següent sessió perquè els i les treballadores dels equipaments puguin ventilar la sala i higienitzar els espais i el mobiliari.\nLes inscripcions als cursos estan obertes. Consulta les condicions de cada equipament:\nCasals de Barri de Sant Martí\nLa realització dels tallers programats està subjecte a possibles modificacions derivades de noves mesures que les autoritats sanitàries puguin decretar en funció de l’evolució de la pandèmia. Si la situació no permet les classes presencials, les sessions es desenvoluparan de forma telemàtica, mantenint els horaris i els continguts del curs.


Joan Roma: OCURRÈNCIES DESPRÉS DELS FOCS- art. La Rella\nOCURRÈNCIES DESPRÉS DELS FOCS- art. La Rella\nOCURRÈNCIES DESPRÉS DELS FOCS\nUna vegada més hem pogut veure el poder destructiu dels focs. En aquest cas, dintre casa nostra, en ple Lluçanès, però tenim a les imatges el gran incendi de l’Empordà, similar als dels anys 94 i 98, en que les intensitats son d’autèntica catàstrofe.\nA cada incendi apareixen les mesures que caldria prendre per evitar-ne de nous. Es evident que la desertització de la major part de les zones boscosos converteix aquestes en autèntics polvorins. Només una actuació àmplia, coordinada, i constant en el manteniment dels boscos pot evitar l’acumulació de vegetació fins extrems perillosos.\nPerò, en la seva compareixença en el Parlament, els consellers Puig , d’Interior, i Pelegrí , d’Agricultura, tingueren algunes explicacions i ocurrències que convé detallar i evitar. Ho dic perquè molta gent al final van perdent la fe en la política i els polítics, amb tota la raó del món.\nNo pot ser que davant les retallades a tort i a dret, el govern de la Generalitat ens surti en que una de les propostes per reduir el risc d’incendi serà el de portar presos a netejar boscos. Es a dir, el Conseller Pelegrí proposa signar un conveni entre el seu departament i el de Justícia per commutar penes de presó per treballs en tasques forestals. No ha inventat la sopa d’all, però casi.\nI una segona gran ocurrència va ser la de cobrar llicència als boletaires, per destinar aquesta quota als boscos. No sabem de quina manera, ni com , ni quan. El tema és comparèixer davant els diputats i improvisar alguna mesura per ridícula, inaplicable o inassumible.\nHem parlat ja moltes vegades del famós “carnet del boletaire” i sempre l’hem deixat per una altra ocasió perquè la seva implantació seria molt, molt problemàtica, i de molt difícil control i compliment. No dic que un dia no es reguli la collita de bolets, per evitar esquilmar els boscos, però pensar, ara i aquí en que es pot implantar una llicència de boletaire i fer milions d’euros per salvar els boscos, és desconèixer la realitat del país.\nI portar presos a netejar boscos, ja s’ha fet, sigui mitjançant plans d’ocupació o acords amb formació, per ensenyar a presos aquesta feina i poder-s’hi dedicar quan siguin alliberats. Ara bé, pensar-hi com a gran solució, a nivell ampli i general, és impensable, sobretot per convertir-los en una competència deslleial respecte les empreses que es dediquen a aquesta tasca.\nEl que convé és trobar destí als residus forestals, i donar ajuts pel manteniment de boscos, impulsant plantes de biomassa, i altres instal·lacions que consumeixin fusta de bosc. I ajudes a la prevenció aplicant el principi de que els incendis s’apaguen a l’hivern fent un bon manteniment, i facilitant la introducció de bestiar, entre d’altres mesures.\nEn fi, el Lluçanès ha viscut un nou infern. Petit, però traïdor, com son tots els focs. Vaig poder veure l’incendi en viu i en directe, i teníem preparat el nostre dispositiu d’ADF en cas de necessitat. Hem de reconèixer, una vegada més que la bona feina feta pels professionals i els voluntaris va ser molt correcte i va evitar l’expansió de l’incendi cap altres àrees. Vale la pena aprofitar aquest espai per agrair la feina, però sobretot per animar a nous voluntaris a que s’integrin en les ADF i tinguin el carnet corresponent. Sense aquest carnet no podran actuar contra el foc. Tinguem-ho clar. Ànims, doncs.\n# posted by joanroma @ 12:51 AM


Huawei ataca Android\nActualizada 01/07/2021 a las 16:01\n© Huawei ataca Android\nLa marca xinesa Huawei contraataca el veto dels Estats Units i Android amb una gran novetat: el seu propi sistema operatiu, anomenat Harmony OS. Amb aquesta plataforma vol entrar al mercat dels mòbils i competir directament amb Android i iOS, els dos grans sistemes que avui regnen al món dels dispositius mòbils.\nNo li serà fàcil, ja que amb el veto d’Android va començar a perdre una quota de mercat que liderava juntament amb Samsung. Durant l’any passat va perdre milions de vendes, però Huawei compta amb un element que, si el sistema operatiu respon a les expectatives, pot decantar la balança: el preu dels seus aparells.\nDurant la presentació de l’Harmony OS Huawei també va presentar una tablet, nous telèfons mòbils, un rellotge intel·ligent i els auriculars sense fils. Android sembla indestructible, però torres més altes han caigut.


Qui sóc - VA-NeT\nDurant 20 anys he estat treballant en diferents departaments d'empreses de varis sectors: arts gràfiques, tèxtil, productes químics i additius, Industria Alimentària, assessoria... He estudiat Empresarials i estic especialitzada en Direcció Financera i Màrqueting.\nActualment sóc Agent Comercial Col·legiada i la meva zona d'activitat principal és el Barcelonès, tot i que també acostumo a moure'm per la resta de províncies de Catalunya. A mida que he anat treballant he anat obrint el meu ventall de productes i serveis, atenent les necessitats dels meus clients i del propi mercat. A la web veureu amb més detall en quins àmbits us puc ajudar.\nSer comercial multicartera exigeix aprofitar les sinèrgies que existeixen entre les línies de productes i serveis que ofereixo, per poder donar un valor afegit als meus clients simplificant la seva gestió de compra i aconseguint que tinguin la oportunitat de:\nestalviar temps en la cerca de productes i proveïdors\nrebre diferents propostes econòmiques\nescoltar vàries alternatives possibles des de diferents punts de vista\naprofitar una oferta multimarca\ntenir accés a promocions i preus competitius\nuna visió més global de la situació actual que faciliti una millora\ntenir accés a les normatives abans de prendre decisions\nEm dirigeixo principalment al Sector d'Hostaleria i Restauració, Cuines Professionals, Industria Alimentària i Col·lectivitats però també treballo per a Bugaderies Industrials, Sector Sanitari i Laboratoris. Estic familiaritzada amb les normatives sanitàries que els regulen, amb processos APPCC i exigències de la CCPAE i amb els protocols de neteja i desinfecció d'Higiene Alimentària.\nLa meva cartera de productes inclou una gamma d'ecològics, Certificats Ecolabel i Biotecnologia que son més respectuosos amb la Natura i a més, gestiono l'assessorament en certificacions ISO en Qualitat i Medi Ambient.\nNo acostumo a parlar en primera persona, perquè no treballo jo sola. M'acompanya un equip de professionals, especialitzats cada un d'ells en el seu camp, que em permeten oferir als meus clients solucions adients i un servei molt personalitzat i eficient. Les empreses per les que treballo tenen en comú factors que considero importantíssims:\nuna clara vocació en el tracte amb el client\nuna capacitat de reacció ràpida\nproductes innovadors i de qualitat\nconeixement absolut dels productes que subministren\nNomés treballant amb empreses que compleixen aquests requisits puc garantir als meus clients una millora i optimització de processos, un control de costos i un assessorament personalitzat. El meu objectiu és que la meva feina es tradueixi en una aportació positiva i sobretot, en la satisfacció de les empreses que confien en mi.


La iniciativa de la Fundació Turisme i Fires de Manresa en col·laboració amb l’Anella Verda ha aplegat més de 600 persones a la Torre Lluvià i al seu entorn, deixant paleses les grans potencialitats d’aquest espai patrimonial al bell mig de la natura.\nAquesta iniciativa de la Fundació Turisme i Fires de Manresa amb la col·laboració d’Anella Verda ha estat una de les incorporacions al Pla de Màrqueting Turístic vigent.\nAhir, 31 de juliol, va finalitzar la proposta “Vespres a la Lluvià”, que durant nou dies ha omplert el pati de la Torre Lluvià de gastronomia, caminades, música i tastos de vins de la DO Pla de Bages amb un gran èxit de participació. Aquesta setmana les tres activitats proposades han esgotat totes les places, tant la caminada de Dinamic Guies de Muntanya com el concert de dijous del grup Quarts d’Una, amb més de 130 persones, i el tast de Vins Urpina d’ahir, també amb totes les places disponibles venudes.\nUn exemple de l’interès que han despertat els “Vespres a la Lluvià” és que en algunes ocasions, com el cas del concert de dijous, va caldre limitar l’entrada a l’espai a les persones que havien reservat prèviament, tancar les inscripcions i anunciar de les localitats exhaurides a través de les xarxes socials de Manresa Turisme. D’aquesta manera, l’organització ha preservat la seguretat de l’acte i el compliment de l’aforament limitat i de les mesures sanitàries vigents.\nEn total, durant les tres setmanes d’activitat han passat per la Torre Lluvià més de 630 persones, sempre respectant totes les mesures de seguretat que imposa la situació actual. Per aquest motiu, la Fundació Turisme i Fires de Manresa ha realitzat un esforç organitzatiu i de personal per tal de controlar l’aforament, els accessos, la mobilitat i l’ocupació de l’espai amb les distàncies interpersonals pertinents, amb l’objectiu d’aconseguir unes activitats segures per al públic i els visitants.\nAquesta iniciativa de la Fundació Turisme i Fires de Manresa amb la col·laboració d’Anella Verda ha estat una de les incorporacions al Pla de Màrqueting Turístic vigent, que s’ha modificat arrel de la crisi de la Covid-19. Atès l’èxit de participació i la bona acollida de la proposta, que permet redescobrir la Torre Lluvià amb activitats especials i variades al cor de l’Anella Verda, es treballarà per a fer-ne una nova edició el 2021.\nArxivat a: VESPRES A LA LLUVIÀ


Albergo Italia Varallo Itàlia - Ofertes d'hotels amb els MILLORS DESCOMPTES EN LÍNIA\nVeure tots els 8 allotjaments a Varallo.\nCorso Roma 6, Varallo, Varallo, Itàlia, 13019 - Veure al mapa\nDissenyat tant per oci com per negoci, Albergo Italia està situat idealment a Varallo; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Albergo Italia és compromet a que la seva estada sigui el més còmoda possible. A l'hotel s'hi pot gaudir d'unes comoditats de primera classe com Wi-Fi gratuït en totes les habitacions, instal.lacions per a minusvàl.lids, magatzem d'equipatge, aparcament de cotxes, instal·lacions per a reunions i banquets .\nGaudiu de les comoditats d'alta gama com ara servei de despertador, escriptori, telèfon, aparell de televisió LCD/pantalla de plasma, TV satèl•lit/cable per tal de relaxar-vos després d'un cansat dia. L'hotel ofereix moltes oportunitats d'oci úniques, com jardí. Les seves instal.lacions de primera i una situació excelent fan de Albergo Italia la base perfecta per a gaudir de la seva estada a Varallo.\nTots els tipus de viatgers (97) Parelles (53) Viatgers en solitari (21) Famílies amb infants petits (11) Famílies amb infants grans (2) Grups (8)\nAllotjaments a Varallo


Vilardell veu amb bons ulls un conveni laboral només per a metges\nEl president del Col·legi Oficial de Metges de Barcelona (COMB) i líder del consell assessor del Govern d'Artur Mas en matèria sanitària, Miquel Vilardell, veu amb bons ulls la consecució d'un conveni laboral específic només per a metges.\nEn una entrevista d'Europa Press, Vilardell ha assenyalat que veu positiu "un conveni mèdic i reconeixement als professionals d'un sector, sense que això vagi en contra de la resta de professionals del sistema sanitari", ha afegit.\n"Això no significa menysprear altres professions sanitàries en absolut, crec en la feina interdisciplinària, però per defensar els temes professionals del sector mèdic, aquesta és el que coneix més bé el sistema", ha assenyalat l'expert.\nDesprés de preguntar-li per aquesta reivindicació històrica del sindicat Metges de Catalunya -majoritari al sector públic-, ha defensat la necessitat de no arribar a un "enfrontament" per aquesta qüestió, donada la debilitat en la qual es troba el sistema sanitari, després de patir ajustos pressupostaris dos anys consecutius.\n"Fer un esforç en un llarg període ho seguirem fent, però sense estrènyer-nos més", ha assenyalat Vilardell, qui ha reclamat a la Generalitat, al Govern espanyol i a la classe política consens per injectar més recursos al sistema, com a mínim a curt termini fins que les accions d'eficiència donin resultat i aportin un estalvi.\nHa insistit a defensar l'"esforç immens" que han portat a terme els metges i ha advertit de les conseqüències de mantenir aquest esforç de manera continuada en el temps, per les possibilitats que aquests treballadors puguin arribar a trencar-se.\n"Tenim dret a reivindicar un millor salari", ha assenyalat el metge expert en el sistema, que ha dit que actualment el facultatiu demana d'entrada disminuir els tràmits burocràtics, que se li reconegui una carrera professional i que se li recompensi d'acord amb el nivell de dedicació i responsabilitat.\n"Volem més diners per al sistema sanitari públic per fer el treball ben fet, i també tenim dret, si el fem i el fem amb responsabilitat, a tenir un salari digne", ha afegit.\nHa recordat que "el metge continua sent un professional vocacional", i ha demanat que el reconeixement social d'aquest treball no es trenqui, que no es perdi la confiança entre professionals i pacients.\nEn l'aplicació del Pla de Salut 2011-2015, full de ruta de la Conselleria de Salut de la Generalitat, ha defensat una participació dels professionals en la gestió, ja que opina que "sense la complicitat d'aquests és molt difícil tirar endavant".\n"Cal buscar consens cap a on anem, tenim un full de ruta, fa falta aplicar-lo i consensuar-ne en la seva aplicació", ha reclamat Vilardell, per a qui queda molt poc marge per retallar en el sector sanitari sense sacrificar l'excel·lència a la qual s'ha arribat.


La inestabilitat persisteix a l'atmosfera\nLes precipitacions no seran ni intenses ni quantioses però podran acabar afectant tota la Comunitat Valenciana.\nhui podrem veure una mica més el sol però l'oratge no s'acaba d'estabilitzar del tot. Caldrà aprofitar el lleuger ascens de les temperatures corresponent perquè ben prompte tornen els núvols i les pluges a la Comunitat i el mercuri dels termòmetres baixaran la mica que pugen hui.\nDurant la nit i la matinada el cel es tornarà a carregar. Els núvols entraran pel sud i avançaran cap al centre i cap al nord deixant un dia gris i més fresc que hui. Les precipitacions no seran ni intenses ni quantioses però podran acabar afectant tota la Comunitat Valenciana.\nDiumenge al matí quedaran restes de núvols al sud ia la costa. Al migdia lluirà una mica més el sol però ens haurem de afanyar si volem fer a l'aire lliure la paella de diumenge perquè les previsions donen pluges a la tarda.\nDilluns començarem la setmana amb temps estable però no trigarem a comprovar com el cel va ennuvolant-se, com comencen a baixar les temperatures i registrar precipitacions que a les muntanyes del nord serien en forma de neu per sobre dels 1.300 metres.\nCaldrà seguir de ben a prop l'arribada d'esta pertorbació perquè a la Comunitat Valenciana podrà deixar pluges generals i fins i tot pot haver-hi un moment dilluns a dimarts a la matinada que els vents giren a gregal i sigan més favorables per donar pluges de més entitat al centre i al sud del territori, amb una cota de neu que podria arribar a baixar fins a 1.000 metres.\nDimarts serà un dia fred d'hivern. El vent bufarà de mestral acompanyant una massa d'aire molt freda que es deixarà sentir per tot arreu però sobretot al nord. A primera hora tindrem més núvols al nord que deixaran ruixat i neu al voltant dels 800-900 metres però amb el pas de les hores s'acabarà imposant el sol.